કચરામાંથી કંચન પેદા કરવાના સત્તાધીશોનાં બણગાં બોદાં પુરવાર થયાં છે. ગ્યાસપુર ખાતે જે તે કંપનીને કચરામાંથી ખાતર કે વીજળી પેદા કરવા માટે અપાયેલી હજારો ચોરસ મીટર જમીન તંત્રને પરત લેવાની ફરજ પડી છે, કેમ કે વર્ષો બાદ પણ આવી લેભાગુ કંપનીના પ્લાન્ટ ફક્ત કાગળ પર જ રહ્યા હતા. આજે પણ ગ્યાસપુરમાં દરરોજ ૪૦૦૦ મે‌િટ્રક ટન ઘનકચરો ઠલવાતો હોઈ કચરાનો ડુંગર વધુ ને વધુ મોટો થઈ રહ્યો છે. તાજેતરમાં કચરાના આ ડુંગરનો કેટલોક હિસ્સો ધરાશાયી થતાં સ્થાનિક લોકોમાં ફફડાટ ફેલાઈ ગયો હતો. અવનવાં કચરા કૌભાંડને અટકાવવામાં સદંતર નિષ્ફળ નીવડેલું તંત્ર હવે જાણ-અજાણે કચરાનું રિસાઈક‌િલંગ કૌભાંડ કરવા જઈ રહ્યું છે. આવતી કાલે નેપ્રા કંપની સાથે મ્યુનિસિપલ સત્તાવાળાઓ કચરાના રિસાઈક‌િલંગ પ્રોજેક્ટ હાથ ધરશે.